‘Nits de Cinema’ de la UV projecta a La Nau un cicle de pel·lícules sobre l'estiu i inicia altre sobre cinema mut, amb música en viu

## ‘Nits de Cinema’ de la UV projecta a La Nau un cicle de pel·lícules sobre l'estiu i inicia altre sobre cinema mut, amb música en viu

Detall Cartell Nits de Cinema UV, obra de Cachetejack.

‘Nits de Cinema’ de la UV obri les portes el 9 de juliol al Claustre del Centre Cultural La Nau de la Universitat de la València. El cicle cinematogràfic d'estiu organitzat per l'Aula de Cinema de la Universitat es durà a terme durant nou dies, a les 22 h, amb projeccions d'entrada gratuïta adreçades al públic general. Enguany s'exhibirà una sèrie de llargmetratges sobre l'estiu al cinema que, amb el títol ‘Sea, Sex & Sun’, oferiran diverses històries ambientades en l'època estival. Pel·lícules de distints períodes, gèneres i països desfilaran per La Nau en versió original subtitulada.

La directora del Servei  de Cultura Universitària, **Adela Cortijo**, detalla la programació d'enguany, que s'inaugurarà amb *Jaws* (*Tauró*), el film de **Steven Spielberg** que va revolucionar en 1975 el cinema comercial. Aquesta cinta, connectada amb el suspens de **Hitchcock** amb un tauró quasi inexistent, suggerit pel famós  tema musical inquietant creat per **John Williams**, servirà per a obrir boca i submergir els espectadors en el plaer de gaudir-lo en pantalla gran. L'endemà, segons explica la directora, es podrà veure *Sundown* (2021), del mexicà **Michel Franco**, amb **Tim Roth** i **Charlotte Gainsbourg**. Una pel·lícula en la qual el protagonista, una sort de Meursault perdut a Acapulco, decideix aïllar-se socialment entre el sol, la mar i l'arena.

Dijous, 11 de juliol es projectarà *Conte d’été* (*Conte d'estiu*, 1996) d'**Éric Rohmer**, cineasta emblemàtic de la *Nouvelle Vague*, forma part de la tetralogia o el cicle de les estacions –puntualitza Adela Cortijo. L'estiu és un dels períodes favorits d'aquest director –*Le genou de Claire* (1970), *Pauline à la plage* (1983)– perquè els seus personatges puguen embolicar-se en converses interminables sobre l'amor i la vida, en aquests períodes d'oci. Divendres 12 continuarà el cicle amb *Été 85* (Verano *del 85*, 2020)*,* és obra de **François Ozon**, hereu de Rohmer, que hi recrea amb nostàlgia el desig adolescent en els estius dels anys 80. Amb *The long, hot summer* *(El llarg i càlid estiu,* 1958), adaptació lliure de **Martin Ritt** de relats de **Faulkner**, que es podrà veure dissabte 13 –continua explicant la directora– «i ens amerarem amb la transpiració de **Paul Newman**, emulant la de **Brando** en *Un tramvia anomenat desig»*. El diumenge 14, amb la pel·lícula *Do the Right Thing* (*Haz lo que debas,* 1989) de **Spike Lee**, sentirem la pujada de tensió, violència, racisme i temperatura en un barri marginal de Brooklyn. El 15 de juliol, *A Bigger Splash* (2015), de **Lucca Guadagnino**, acaba el cicle estival amb un *remake* o revisió estètica, temàticament intel·ligent i actualitzada, de *La Piscine* (1969), de **Jacques Deray**, –conclou la directora del servei.

‘Nits de Cinema’ de la UV tancarà amb brillantor el 17 de juliol, amb *El gabinet del doctor* Caligari (1920), referent de l'expressionisme alemany que ha exercit una enorme influència en nombrosos cineastes, com ara **Tim Burton** o **Martin Scorsese**. L'exhibició  d'aquest clàssic de la història del cinema, de **Robert Wiene**, s’acompanyarà de música original en directe, composta i interpretada per Tránsito Sonoro, duo de música electrònica i clarinet format per **Bartolomé Llorens** i **Alberto Trabajos**.

El responsable de l'Aula de Cinema de la Universitat de València, **Manuel de la Fuente**, ha destacat que aquesta iniciativa inaugura el cicle ‘En mut i en directe’, amb projeccions periòdiques de films clàssics silents, ja que «l'Aula de Cinema vol parar atenció a un període, el del cinema mut, que va crear la gramàtica del llenguatge audiovisual, que s’ha emprat des de l'època clàssica fins a les sèries televisives actuals». A més a més, ha assenyalat que el cicle ‘Sea, Sex & Sun’, títol pres de la cançó de **Serge Gainsbourg**, «ret homenatge a la història de l'aula, a la creació de Nits de Cinema en 2008, cicle inaugurat llavors amb una edició que explorava, amb pel·lícules diferents, la relació entre el cinema i l'estiu».

Les projeccions de ‘Nits de Cinema’ que acollirà el Claustre de La Nau del 9 al 17 de juliol començaran a les 22 h, amb entrada lliure i aforament limitat. Hi haurà sessions introductòries a càrrec de crítics i professors universitaris, per a situar les claus contextuals i analítiques de cada llargmetratge.

El cartell d'enguany és obra de **Cachetejack**, el duo d'il·lustradores integrat per **Nuria Bellver** i **Raquel Fanjul**. L'acolorit cartell reflecteix l'associació  del cinema estival gaudit a l'aire lliure amb les sensacions associades a l'estiu de plaer, erotisme i contacte amb la naturalesa. Segons les il·lustradores, «aquest cartell ens recorda que prendre's un temps per a desconnectar del món digital i ser present amb l'altre i amb la naturalesa, ens ajuda a fruir i trobar un moment de pau, de serenitat i gaudi dins nostre. A centrar-nos en el que de veritat importa i aprendre cada dia a celebrar la vida», conclouen.

Arxivat en:

, Cinema
, Nits de Cinema al Claustre

## Altres Notícies

De la comèdia negra al terror: ‘Nits de Cinema’ projecta huit clàssics del 9 al 17 de juliol al claustre de La Nau

L’Academia de Cine i la Universitat de València uneixen forces per a reviure fotografies danyades després de la dana

La UV llança un nou Pla de Formació Contínua en Cinema i Audiovisual per a accessibilitat, producció i direcció

Cercar

## Cerca avançada

Tipus
Cultura - Altres activitatsCultura - CinemaCultura - Congressos i jornadesCultura - Conferències i debatsCultura - ExposicionsCultura - LletresCultura - MúsicaCultura - PatrimoniCultura - Premis i convocatòriesCultura - Arts escèniquesEsportsEstudisInstitucionalRecercaCultura - Universitat-Societat

---

Formats
EntrevistaOpinióReportatge

Per data (format: dd/mm/aaaa)
Del
Al

S'ha d'omplir els dos camps

Cercar
Cercar